Hliník nad Hronom

Hliník nad Hronom je obec na strednom Slovensku v okrese Žiar nad Hronom.

Polohopis 
Starobylá dedinka Hliník nad Hronom sa nachádza v malebnom údolí rieky Hron, na jeho ľavom brehu, medzi Štiavnickými a Kremnickými vrchmi a pohorím Vtáčnika.

Názov a erb 
Pomenovanie Hliník, v maďarskom jazyku nazývaný „Geletnek“ si obec vyslúžila v dávnoveku a to pre jej ílovitú a hlinitú pôdu celého chotára. Obec mala svoj vlastný erb už pred rokom 1637, kedy sa symbolom stal patrón kostola sv. Martin. Až neskôr, keď sa obec preslávila výrobou mlynských kameňov, sa v erbe objavuje mlynský kameň s kamenárskymi kladivkami.

Dejiny 
Prvá písomná zmienka o obci je v zakladacej listine beňadického opátstva z roku 1075. Obec bola súčasťou Tekovskej stolice.

Prvý drevený kostol bol postavený pred rokom 1332 v románskom slohu. Neskôr v roku 1408 postavili druhý kostol v gotickom štýle, pričom ho požiare a vojny poškodzovali. V roku 1440 Ján Jiskra z Brandýsa dal postaviť opevnený hlinický kaštieľ s priestrannými pivnicami a podzemnými tajnými chodbami. V roku 1678 bol úplne zničený a o jeho obnovu sa v roku 1889 postaral banský erár a stal sa sídlom hlinickej lesnej správy.

V polovici 15. storočia sa Hliník nad Hronom stal po udelení trhových výsad kráľom Matejom Korvínom dôležitým obchodným mestečkom. Roku 1494 obec získala mestské výsady. Obyvatelia obce sa zaoberali výrobou mlynských kameňov viac ako 600 rokov a koncom 18. storočia boli tak známe a žiadané, že sa prepravovali na pltiach a pečatili sa zvláštnym pečatidlom kráľovskej koruny Márie Terézie. Venovali sa tiež povozníctvu, poľnohospodárstvu, pivovarníctvu, mlynárstvu, chovu dobytka, obuvníctvu, krajčírstvu, kováčstvu a včelárstvu.

Turci obec spustošili v roku 1627. 

V roku 1768 postavili pred kostolom súsošie Golgoty a v roku 1901 tiež kaplnku na Kalvárii a postupne krížovú cestu. V roku 1930 bola postavená veľká parná píla a v roku 1948 sa začala stavať hlinická továreň Pohronské strojárne. V roku 1951 bolo v priestoroch kaštieľa zriadené učilište. Od roku 1960 je obec súčasťou okresu Žiar nad Hronom. K 31. 12. 2011 tu žilo 2 974 obyvateľov.

Bohatá história obce, spôsob života a zvyky jej niekdajších obyvateľov sú spracované v monografii hlinického rodáka, kňaza Andreja Klimana - Hliník nad Hronom z r. 1994.

Kultúra a zaujímavosti

Pamiatky 
 Rímskokatolícky kostol sv. Marina, jednoloďová gotická stavba s polygonálne ukončeným presbytériom a predstavanou vežou z prvej polovce 14. storočia. V rokoch 1483-1508 prešiel neskorogotickou prestavbou. Kostol bol barokovo upravený v rokoch 1730-1739. Stavba má hladké fasády, veža je ukončená barokovou helmicou. 
 Súsošie Golgoty, barokový súbor sôch z roku 1768, nachádzajúci sa pred kostolom. 
 Renesančný kaštieľ, trojkrídlová dvojtraktová jednopodlažná stavba pôvodne z druhej polovice 16. storočia. Prestavaný bol v roku 1610 a na začiatku 18. storočia.  Nárožia kaštieľa ukončujú veže na pôdoryse štvorca. Okná sú dekorované šambránami a suprafenestrami s trojuholníkovým štítom či profilovanou rímsou.

Turizmus  
Chotár obce a jej blízke okolie má mnoho pozoruhodností a zvláštností geologickej a biologickej povahy, čoho dôkazom je aj botanické nálezisko Bralce s unikátnymi rastlinnými druhmi.

Osobnosti obce

Rodáci 
 Ladislav Majerský (* 1900 - † 1965), sochár, medailér a pedagóg
 Andrej Kliman (* 1902 – † 1980), rímskokatolícky kňaz, historik a náboženský spisovateľ
 Andrej Chmelko (* 1908 – † 1998), prozaik, dramatik a publicista
 Alexander Sládok (* – † 2000), učiteľ, maliar

Referencie

Externé odkazy 
 Oficiálna stránka obce
 Najkrajší kraj- turistické atrakcie v obci

Iné projekty 

 
Obce okresu Žiar nad Hronom